31998R2334
L 291/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2334/98 НА КОМИСИЯТА
от 29 октомври 1998 година
за определяне на специални мерки като дерогация от Регламенти (ЕИО) № 3665/87, (ЕИО) № 3719/88 и (ЕО) № 1372/95 по отношение на птичето месо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2777/75 на Съвета от 29 октомври 1975 г. относно общата организация на пазара на птиче месо (1), последно изменен с Регламент (ЕО) № 2916/95 на Комисията (2), и по-специално член 8, параграф 12 и член 15 от него,
като има предвид, че Регламент (ЕИО) № 565/80 на Съвета (3), изменен с Регламент (ЕИО) № 2026/83 (4), определя общи правила относно предварителното изплащане на възстановявания при износ по отношение на селскостопански продукти;
като има предвид, че Регламент (ЕИО) № 3665/87 на Комисията (5), последно изменен с Регламент (ЕО) № 604/98 (6), определя общи подробни правила за прилагането на режима на възстановявания при износ на селскостопански продукти;
като има предвид, че Регламент (ЕИО) № 3719/88 на Комисията (7), последно изменен с Регламент (ЕО) № 1044/98 (8), определя общи подробни правила за прилагането на режим на лицензии за внос и износ и сертификати за предварително фиксиране за селскостопанските продукти;
като има предвид, че Регламент (ЕО) № 1372/95 на Комисията (9), последно изменен с Регламент (ЕО) № 1009/98 (10), определя подробни правила за прилагане на режима на лицензии за износ в сектор птиче месо;
като има предвид, че проблемите, преобладаващи на пазара в Русия от втората половина на август 1998 г. насам, сериозно са увредили икономическите интереси на износителите и като има предвид, че така създалата се ситуация е повлияла отрицателно на възможностите за износ, предвидени в Регламенти (ЕИО) № 565/80, (ЕИО) № 3665/87 и (ЕИО) № 3719/88;
като има предвид, че съответно е необходимо да се ограничат такива вредни последствия посредством приемането на специални мерки и удължаване на някои срокове, установени в регламентите, приложими към възстановяванията, така че операциите по износа, които не са били завършени поради гореспоменатите обстоятелства, да бъдат регулирани;
като има предвид, че само онези стопански субекти, които могат да докажат, по-специално въз основа на документите, посочени в член 1, параграф 2 от Регламент (ЕИО) № 4045/89 на Съвета (11), последно изменен с Регламент (ЕО) № 3235/94 (12), че лицензиите са били поискани с оглед на износ до Русия, следва да се ползват от дерогациите;
като има предвид, че при така развилите се събития настоящият регламент следва да влезе в сила незабавно и да се прилага от 1 август 1998 г.;
като има предвид, че мерките, предвидени в настоящия регламент, са в съответствие със становището на Управителния комитет по птичето месо и яйцата,
ПРИЕ НАСТОЯЩИЯ РЕГЛАМЕНТ:
Член 1
1. Настоящият регламент се прилага към продуктите, изброени в член 1, параграф 1 от Регламент (ЕИО) № 2777/75, за които са издадени лицензии за износ в съответствие с Регламент (ЕО) № 1372/95, съдържащи в клетка 7 обозначението „Русия“ или друга страна от същата зона по възстановяване като Русия, съгласно определеното в приложението към Регламент (ЕО) № 1516/98 на Комисията (13).
2. В последния случай настоящият регламент се прилага само когато стопанският субект може да покаже по удовлетворителен начин на издаващия орган, че лицензиите са били поискани с оглед на износа до Русия.
Оценката на издаващия орган се основава по-специално на търговските документи, посочени в член 1, параграф 2 от Регламент (ЕИО) № 4045/89.
Член 2
При заявление от страна на титуляря валидността на лицензиите за износ, издадени съгласно Регламент (ЕО) № 1372/95 и прилагани преди 29 август 1998 г., с изключение на онези, чиято валидност е изтекла преди 1 август 1998 г., се удължава с 60 дни.
Член 3
Увеличенията от 15 и 20 %, посочени съответно в член 23, параграф 1 и член 33, параграф 1, втора алинея от Регламент (ЕИО) № 3665/87, не трябва да се прилагат към износ, извършван в обхвата на лицензиите, за които са подадени заявления преди 29 август 1998 г., при условие че митническите формалности за освобождаване за потребление в третата страна са извършени след тази дата.
Член 4
При заявление от страна на износителя и по отношение на продуктите, за които митническите формалности са извършени преди 29 август 1998 г. или които са били поставени под който и да било от режимите, упоменати в членове 4 и 5 от Регламент (ЕИО) № 565/80, преди тази дата, 60-дневният срок, определен в член 30, параграф 1, буква б), i) от Регламент (ЕИО) № 3719/88 и в член 4, параграф 1 и член 32, параграф 1 от Регламент (ЕИО) № 3665/87, се удължава до 150 дни.
Член 5
Всеки четвъртък държавите-членки уведомяват Комисията за количествата продукти, обхванати през предишната седмица от всяка от мерките, посочени по-горе.
Член 6
Настоящият регламент влиза в сила в деня след публикуването му в Официален вестник на Европейските общности.
Той се прилага от 1 август 1998 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 октомври 1998 година.